Jesper Petersen (S), 2025-05-14:
Forespørgselsdebatten her giver en ny runde på en debat om atomkraft, som vi har haft endda nogle gange de seneste måneder.
Liberal Alliance, Danmarksdemokraterne, Konservative og Dansk Folkeparti ønsker alle at ophæve forbuddet mod atomkraft i dansk energiplanlægning uden at kende konsekvenserne af det forslag.
I det hele taget er flere borgerlige partier slået ind på en atompopulisme, som jeg vil kalde det, og som prøver at bilde danskerne ind, at der via kendt atomkraft er nem genvej til den grønne omstilling, eller at vi i dag har en ny generation af atomkraft klar allerede, der kan introduceres i Danmark uden videre.
Den billigste og den hurtigste måde at udbygge den grønne energi i Danmark på er med vind- og solenergi.
Dansk energiplanlægning er en succeshistorie.
Den har gennem årtier sikret danskerne en høj forsyningssikkerhed, og vi har udbygget med vindmøller og solceller på samme tid.
Omstillingen fra fossil energi til vedvarende energi har også givet lavere elpriser, end hvis vi havde holdt fast i kullet.
Mens vi har opbygget en førerposition på bl.a. vind og sol, har andre lande i Europa satset på atomkraft, og nogle lande gør det stadig.
Der udbygges atomkraft i de her år i f.eks. Storbritannien, Finland og Sverige, mens andre lande har valgt at udfase.
Hvert land har sine forudsætninger og behov og erfaringer, og for a-kraft-landene er der så også et affaldsproblem.
Atomkraft indgår i den europæiske energiforsyning, og det har jeg det fint med.
Det bidrager til, at Europa kan importere mindre russisk gas og kan nedbringe CO 2 -belastningen, og det er de lande, vi heldigvis er forbundet med, og der er nogle af dem, der har valgt at putte atomkraft ind i deres energimiks.
Men vi, og det er der et flertal bag, afviser atomkraft, som vi kender det, og det fremgår også af den vedtagelse, som jeg vil læse op lige om lidt.
Nye teknologier er til gengæld under udvikling, de er meget interessante, og de er under markedsmodning.
Men der er potentiale, og jeg synes, det er spændende at følge.
Virksomhederne udvikler sig, og flere er placeret i Danmark, og jeg vil igen slå fast, at vi i Danmark ikke har et forbud mod at forske i at udvikle atomkraftteknologier, ligesom virksomhederne også har kunnet modtage økonomisk støtte.
Men med de nye teknologier følger også nye udfordringer, som vi politisk må håndtere.
Hvad gør vi f.eks. ved det radioaktive affald, som følger med?
Bliver de nye teknologier nogen sinde prismæssigt konkurrencedygtige med sol og vind?
Hvad er deres potentiale på længere sigt?
Hvor mange statslige årsværk vil det kræve at håndtere atomkraft i dansk energisystem?
Det mangler vi alt sammen svar på, før vi kan tage stilling til, om vi skal ophæve eller justere forbuddet mod atomkraft i det danske energisystem.
Det er en saglig og seriøs måde at gå frem på, og det er at forbedre et fælles dansk vidensgrundlag at diskutere atomkraft ud fra.
Jeg sagde på Socialdemokratiets vegne i sidste uge i pressen, at vi gerne så en analyse igangsat, og det indgår altså i den vedtagelsestekst, der er til dagens debat.
Regeringen og flertallet i dag afviser altså konventionel atomkraft som relevant i Danmark, og analysen skal afdække potentialer, risici og konsekvenser ved nye kernekraftteknologier.
Det drejer sig f.eks. om at klarlægge håndtering af sikkerhed, miljøfarligt affald, geopolitisk afhængighed i forhold til uran og omkostninger til administration.
Jeg har ikke hørt nogen nævne tallet endnu, men det vil da egentlig være interessant at finde ud af, hvor mange der i Sverige eller Frankrig egentlig arbejder med at skulle administrere hele det her felt i en tid, hvor vi faktisk prøver at nedbringe antallet af statsligt ansatte i Danmark.
Ikke desto mindre synes jeg, at det er den saglige og seriøse måde at gå frem på i debatten, både at have en nysgerrighed på, hvad fremtidens teknologier kan bringe, men også at skabe et bedre overblik og en bedre viden og ikke tage et vidtgående skridt om at ophæve forbuddet i en tid, hvor vi godt ved, at vi ikke skal producere atomkraft i Danmark, som vi kender det.
Så dem, der har ønsket en hurtig ophævelse af forbuddet, må jeg skuffe.
Men til gengæld læser jeg nu på vegne af Socialdemokratiet, Venstre, Moderaterne, SF og Radikale Venstre et forslag til vedtagelse op: Forslag til vedtagelse
»Grøn strøm fra sol og vind skal fortsat udgøre hjørnestenen i dansk energiforsyning.
Folketinget noterer, at regeringen iværksætter en analyse, der skal uddybe potentialer og risici ved nye atomkraftteknologier samt forskellige konsekvenser ved en ophævelse af forbuddet mod atomkraft.«